Boer, werker op Limpopo-plaas oorvalFoto: Heritage Protection Group Kol. Ronel Otto, woordvoerder van die polisie, het gesê Petrus Johannes Venter (59), ŉ plaasbestuurder, en een van die werkers op die plaas is Maandag in die vroeë oggendure in hul onderskeie slaapkamers deur die verdagtes oorval. Die aanvallers was glo met ŉ panga en ŉ sambok gewapen. “Venter en die werker is aangerand, maar hulle is nie ernstig beseer nie. Die aanvallers het geld geëis, maar daar was nie geld op die perseel nie. Die verdagtes het toe met plasma-televisiestelle en ander huishoudelike items gevlug,” het Otto gesê. Volgens Heritage Protection Group (HPG) het die aanvallers in ŉ bakkie gevlug. Niemand is nog in verband met die voorval in hegtenis geneem nie.